EMPD slaan die sweep op paaie | Maroela Media
Beamptes van die Ekurhuleni-metropolisie besig met 'n padblokkade. Foto: EMPD
Die Ekurhuleni Metropolisie (EMPD) toon geen genade om wetteloosheid op die Oos-Randse paaie hok te slaan nie en het vandeesweek reeds 13 motoriste weens verskeie oortredings in hegtenis geneem.
Hoofsupt. Wilfred M Kgasago, woordvoerder van die EMPD, sê drie spoedvrate is Woensdag tussen 06:00 en 08:00 op die lughawepad tussen Burns- en Rangeview-weg in hegtenis geneem nadat hulle die spoedgrens van 80 km/h oorskry het.
"Twee mansbestuurders, onderskeidelik 23 en 33 jaar oud, kon geen redes gee hoekom hulle teen 118 km/h en 120 km/h gejaag het nie. Die derde jaagduiwel, 'n 35-jarige vrou in 'n Land Rover-sportnutsvoertuig, is gevang waar sy 119 km/h ry en het aangevoer sy is laat vir 'n ontbytvergadering," sê Kgasago.
Al drie motoriste is in hegtenis geneem en by die Brakpan-polisiestasie aangehou op aanklagte van roekelose en nalatige bestuur. Hulle is later op waarskuwing vrygelaat en moet binnekort in die Brakpan-landdroshof verskyn.
Dit was egter nie die enigste spoedoortreders wat deur die EMPD vasgetrek is nie. Dinsdag het metropolisiebeamptes van die EMPD-spoedeenheid motoriste se spoed op Putfonteinweg tussen Van Rhyn- en Noordweg gemonitor. Die spoedsone hier is 60 km/h.
Altesaam sewe mans is in hegtenis geneem wat teen 'n spoed van tussen 96 km/h en 134 km/h gejaag het. "Hulle het almal beweer hulle is laat vir werk of moet jaag om kollegas op te laai," sê Kgasago.
Al sewe motoriste is in die Crystal Park-polisieselle toegesluit. Hulle sal binnekort in die Benoni-landdroshof verskyn.
Kgasago sê dit is nie net spoedoortreders wat vandeesweek deur die volle mag van die gereg in die gesig gestaar is nie. Die EMPD het Dinsdag 'n padblokkade op Snakeweg opgestel waar drie motoriste weens uitstaande lasbriewe in hegtenis geneem is.
"Altesaam 204 voertuie is by hierdie padblokkade voorgekeer. Altesaam 19 bestuurders het uitstaande lasbriewe teen hulle gehad. Sestien van hulle kon die boete en die minagting van die hof-boete op die plek betaal, terwyl drie ander agter tralies opgeëindig het," sê Kgasago.
Nog 29 motoriste moes op die plek uitstaande boetes teen hulle betaal. Altesaam R22 800 se boetes is binne drie uur by die padblokkade betaal.
Só is vermiste negejarige vermoor, hoor hof
Oi nou betaal jy boetes by di padblokkades?? Waar gaan al daai geld heen en by wie se rekening word dit in betaal
Nog nêrens gesien of gelees dat daar groot getalle taxi's of busse van die pad getrek is vir roekelose en nalatige bestuur, spoedgrens oorskeiding, onpadwaardigheid of oorlading nie? Die taxi en busbestuurders van SA is blykbaar die mees bevoegde en wetsgehoorsame padgebruikers in die wêreld, né?
Hulle moes die vrou met die landrover laat gaan het, dis heelwaarskynlik die top snelheid, en word nie dikwels behaal nie ; )
So ry ek nou die dag langs Sharpeville verby met aankomende verkeer wat ligte flits. Ek is een vd wetsgehoorsames en ry voort. Agter my was seker so 5 karre wat meteens verdwyn het soos hulle omdraai. Inderdaad is daar 'n padblokkade met 'n kamera wat vir jou loer. Nodeloos om te sê dat die 'oog' my misgekyk het. Eerlikwaar het ek in apartheid se tyd meer onbeskofte wit spietkops gekry as deesdae. Ek sou graag wou sien dat hierdie wetstoepassing heeljaar moet gebeur.
Wat van die minibus taxis wat geen verkeersreëls nakom nie en duisende lewens op ons paaie kos. Ek hoop daar is 'n paar van hulle ook toegesluit oor uitstaande boetes…amper vergeet ek, hulle sal nie uitstaande boetes hê nie want hulle word nie beboet nie!